“เอทีพี 30” มั่นใจเทรดวันแรก 27 ส.ค.คึกคัก แนวโน้มธุรกิจขยายตัวก้าวกระโดด
เอทีพี 30 หรือ ATP30 มั่นใจเทรดวันแรก 27 ส.ค.คึกคัก แนวโน้มธุรกิจขยายตัวก้าวกระโดด
24 ส.ค. 2558

นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด ในฐานะที่ปรึกษาทางการเงิน บริษัท เอทีพี 30 จำกัด (มหาชน)ห หรือ ATP30 เปิดเผยว่า การเสนอขายหุ้นไอพีโอ ATP30 จำนวน 160 ล้านหุ้น ที่ราคา 0.95 บาท ในระหว่างวันที่ 19-21 ส.ค.ที่ผ่านมา มีการตอบรับจากนักลงทุนเป็นอย่างดี และได้มีการกระจายหุ้นให้กับนักลงทุนกว่า 4,100 ราย ทั้งนี้เชื่อว่าหุ้น ATP30 จะได้รับความสนใจจากนักลงทุนเป็นอย่างมาก ในการเข้าซื้อขายวันแรกในตลาดหลักทรัพย์ เอ็มเอไอ (mai) ในวันที่ 27 ส.ค.นี้ด้วยเช่นกัน
จากการเดินสายให้ข้อมูลกับนักลงทุนอย่างทั่วถึง ประกอบกับศักยภาพการเติบโตทางธุรกิจและพื้นฐานที่ดีของบริษัท ส่งผลให้การจองซื้อไอพีโอของ ATP30 มีการตอบรับที่ดีเป็นอย่างมาก เชื่อมั่นว่า ภายหลังการระดมทุน ATP30 จะสามารถสร้างการเติบโตได้อย่างก้าวกระโดด ทั้งในด้านการขยายฐานลูกค้า การเพิ่มจำนวนรถ และความสามารถในการทำกำไร
นายนิมิต วงศ์จริยกุล กรรมการบริหาร บล.โนมูระ พัฒนสิน ในฐานะผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน กล่าวว่า สำหรับราคาที่เสนอขายหุ้นไอพีโอ ATP30 ที่ราคา 0.95 บาทมูลค่าหุ้นที่ตราไว้ 0.25 บาท ถือเป็นราคาที่ความเหมาะสมและมีส่วนลดให้กับนักลงทุน
ทั้งนี้ เชื่อว่า ATP30 จะเป็นหุ้นน้องใหม่ที่สร้างผลตอบแทนที่ดีให้กับนักลงทุนทั้งในระยะกลางและยาว ซึ่งถือเป็นโอกาสของนักลงทุนที่ยังไม่ได้รับการจัดสรรไอพีโอในการเข้าลงทุน เนื่องจากธุรกิจให้บริการรับส่งพนักงานรอบเขตนิคมอุตสาหกรรมในภาคตะวันออก ยังมีแนวโน้มขยายตัวได้อีกมาก